# Església de Baraleti

L'església de Baraleti (en idioma georgià: ბარალეთის ღვთისმშობლის სახელობის ეკლესია) és una església cristiana medieval situada al poble de Baraleti, al municipi d'Akhalkalaki, a la regió de Samtsje-Javajeti, Geòrgia. L'església es troba al cor d'aquest llogaret ètnicament armenigeorgià, a la històrica província de Djavakheti. És una basílica de dues naus. Està inscrita en la llista dels Monuments Culturals destacats de Geòrgia.

## Arquitectura

L'església de Baraleti va ser construïda c. 1213, com ho suggereix una inscripció de pedra a la façana oriental, executada amb l'escriptura medieval asomtavruli georgiana, que data la construcció fins «al moment en què Lasha [va seure] al tron com a rei», referint-se a Jordi IV Lasha, rei de Geòrgia. Tanmateix, el text, de fet, pot referir-se'n a la reconstrucció, ja que un plànol de l'església és representatiu d'un període anterior, particularment del segle xi.
L'església és una basílica de dues naus construïda amb blocs de pedra tallada. El sostre està cobert amb teules de pedra. Cada façana està perforada per una única finestra. Les parets contenen alers. La nau central, al nord, acaba en un absis semicircular, envoltat de pilastres i arcs. La nau sud és més baixa i més estreta, amb un absis semicircular més petit. Un campanar va ser sobreposat al caire occidental de l'església al segle xix. L'exterior és pobre en decoració, únicament amb un relleu ara fet malbé al mur sud de la nau central, que representa Daniel en la fossa dels lleons i un text del segle xiii inscrit a la façana oriental.
* Vista general de l'església
* Vista d'una paret frontal
* Vista del campanar

## Cementiri

Hi ha una gran quantitat de làpides escampades a les rodalies de l'església. Un epitafi en una d'aquestes honra el sacerdot georgià local Petre Khmaladze (1775-1856) i esmenta la seva contribució a la defensa del cristianisme a l'àrea, que havia estat sota domini otomà, abans de passar al control de l'Imperi rus el 1829. Khmaladze va ser canonitzat per l'Església ortodoxa georgiana l'any 2015.

## Referències

* ↑ «List of Immovable Cultural Monuments» (en georgià). National Agency for Cultural Heritage Preservation of Georgia. [Consulta: 3 juliol 2019].
* ↑ Kharadze, Koba. ka:ჯავახეთის ხუროთმოძღვრული და ბუნების ძეგლები. Monuments of architecture and nature of Javakheti (en georgià), 2003, p. 38.
* ↑ «ბარალეთი [Baraleti]». A: ka:ქართლის ცხოვრების ტოპოარქეოლოგიური ლექსიკონი. Topoarchaeological dictionary of Kartlis tskhovreba (The history of Georgia) (en georgià). Tbilisi: Georgian National Museum, 2013, p. 93. ISBN 978-9941-15-896-4.
* ↑ Vacheishvili, Nikoloz; Tumanishvili, Dimitri. Javakheti: Historical-Architectural Guidebook. Tbilisi: National Agency for Cultural Heritage Preservation of Georgia, 2000, p. 25. ISBN 999288570X.
* ↑ Guliashvili, Shorena. «საისტორიო ცენტრალურ არქივში დაცული დოკუმენტები მეცხრამეტე საუკუნეში ჯავახეთში მოღვაწე მღვდლის პეტრე ხმალაძის შესახებ [Documents from the historical central archive on Petre Khmaladze, a 19th-century priest in Javakheti]». A: ka:საერთაშორისო კონფერენცია „არქივთმცოდნეობა, წყაროთმცოდნეობა - ტენდენციები და გამოწვევები“ 25-27 ოქტომბერი, 2017 წელი. International Conference Archival and Source Studies – Trends and Challenges. 25-27 October, 2017 (en georgià), 2018, p. 258-263. ISBN 978-9941-8-0504-2 [Consulta: 29 juliol 2019]. Arxivat 2019-05-09 a Wayback Machine.